TV-man gaan pa word | Maroela Media
TV-man gaan pa word
Robbie en Lynn (Foto: Instagram)
Kort nadat die radio-aanbieder en televisiepersoonlikheid Robbie Kruse (31) en sy vrou, Lynn (38), vroeër dié maand hul derde huweliksherdenking gevier het, het die egpaar pas bevestig dat hulle binne 'n paar maande 'n pienkvoet in hul huis gaan verwelkom.
Robbie het dié nuus Maandagoggend op Instagram bekend gemaak. "Ons is swanger," het die Bravo!-aanbieder op dié platform verklap kort nadat hy dit tydens 'n regstreekse uitsending op 5FM, waar hy 'n sportaanbieder is, bevestig het.
Die TV-aanbieder en sy vrou, 'n sakevrou, het in Desember 2014 verloof geraak. Hieroor het hy destyds gesê: "Ek kan nie onthou wat ek gevra het nie, maar sy het 'ja' gesê. Ek is die gelukkigste ou in die wêreld, want ek trou met dié mal persoon – smaak jou baie."
Die egpaar het op 9 Mei 2015 getrou. Hulle het daarom vroeër vandeesmaand hul huweliksherdenking by die Thakadu-wildreservaat in Noordwes gevier. "Wonderlike wegbreeknaweek saam met my ninja vir ons derde huweliksherdenking," het Robbie op sosiale media laat hoor. "Dankie dat jy nog by my staan."